ddrg/super_eurlex huggingface dataset:
KIRJALLINEN KYSYMYS E-0630/00 esittäjä(t): María Ayuso González (PPE-DE) komissiolle. Vientituista hyötyneet yritykset.



Virallinen lehti nro 046 E , 13/02/2001 s. 0021 - 0021



KIRJALLINEN KYSYMYS E-0630/00 esittäjä(t): María Ayuso González (PPE-DE) komissiolle (3. maaliskuuta 2000) Aihe: Vientituista hyötyneet yritykset Vientituilla on ollut huomattava merkitys maataloustuotteiden viennin kannustamisessa. Niitä ovat anoneet ja saaneet EU:n vientiyritykset, joista suurin osa on ollut markkinointi- ja jalostusyrityksiä. Voiko komissio kertoa, mitkä yritykset ovat saaneet vuosittain vientitukia yli 100 000 ecun/euron arvosta, ja täsmentää näitä yrityksiä koskevat seuraavat yksityiskohdat: a) yrityksen saama vuosittainen kokonaissumma ajanjaksolla 19861999 b) yrityksen kotimaa tai tuen kohdemaa c) viety sato tai viedyt tuotteet d) onko kyse pelkistä markkinointiyrityksistä (vienti- ja/tai jalostusyrityksistä) vai myös tuottajista (maa- tai karjatalous)? Franz Fischlerin komission puolesta antama vastaus (13. huhtikuuta 2000) Komissio haluaa kiinnittää arvoisan parlamentin jäsenen huomion siihen seikkaan, että tehtäviä on siirretty laajasti jäsenvaltioiden maksuviranomaisille oikeusjärjestelmässä, jolla hallinnoidaan yhteisön maataloustukien, vientituet mukaan luettuina, ottamista yhteisön talousarvioon ja tarkemmin ottaen maatalouden ohjaus- ja tukirahastoon (yhteisen maatalouspolitiikan rahoituksesta 17 päivänä toukokuuta 1999 annettu neuvoston asetus (EY) N:o 1258/1999(1) ja jäsenvaltioiden toimittamista tiedoista ja Euroopan maatalouden ohjaus- ja tukirahaston (EMOTR) tukiosastosta rahoitettujen menojen kuukausittaisesta kirjanpidosta 16 päivänä helmikuuta 1996 annettu komission asetus (EY) N:o 296/96(2) ja yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17 päivänä toukokuuta 1999 annetun neuvoston asetuksen (EY) N:o 1259/1999(3) eräitten toimeenpanoa koskevien yksityiskohtaisten sääntöjen vahvistamisesta). Näin ollen maksuviranomaiset (jotka jäsenvaltiot hyväksyvät neuvoston asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta 7 päivänä heinäkuuta 1995 annetun komission asetuksen (EY) N:o 1663/95(4) säännösten mukaisesti) hoitavat suoraan maataloustukihakemukset ja heillä on tuensaajia koskevat tiedot. Komissiolla ei sen sijaan ole kysyjän pyytämiä tietoja. Komissio saa valvontatehtäviänsä varten jäsenvaltioilta sääntelyssä eriteltyjä kirjanpitotietoja. Näitä tietoja voitaisiin käsitellä yksittäisten tuensaajien selvittämiseksi. Komissio ei kuitenkaan voi yksilöiden suojelua henkilötietojen käsittelyssä koskevien yhteisön säännösten mukaan, joita sovelletaan perustamissopimuksen 286 artiklan (ent. 213 b artikla) nojalla EU:n toimielimiin, paljastaa tällaisia tietoja. (1) EYVL L 160, 26.6.1999. (2) EYVL L 39, 17.2.1996. (3) EYVL L 160, 26.6.1999. (4) EYVL L 158, 8.7.1995.
KIRJALLINEN KYSYMYS E-0367/00 esittäjä(t): Marie-Noëlle Lienemann (PSE) komissiolle. Alueellisten lämpöverkkojen asiakkaiden pienempi arvonlisävero.



Virallinen lehti nro 330 E , 21/11/2000 s. 0141 - 0141



KIRJALLINEN KYSYMYS E-0367/00 esittäjä(t): Marie-Noëlle Lienemann (PSE) komissiolle (14. helmikuuta 2000) Aihe: Alueellisten lämpöverkkojen asiakkaiden pienempi arvonlisävero Tällä hetkellä kaasun ja sähkön toimitukset ovat yhteisön luettelossa niistä toimista, joihin Euroopan unionin jäsenvaltiot voivat soveltaa tavallista pienempää arvonlisäveroa. Tämä ei kuitenkaan koske paikallisten lämpöverkkojen asiakkaita. Kuitenkin nämä kaupunkien verkot edistävät usein talousjätteiden jälleenkäsittelyä sekä Euroopan unionin tavoittelemaa energian monimuotoisuutta. Kun lisäksi otetaan huomioon alennetun veron määrittävät sosiaaliset vaatimukset, veron tulee olla sama, lämmittääpä kuluttaja sitten kaasun, sähkön tai alueellisen verkon avulla, koska usein kuluttajalla ei edes ole valinnanvaraa (kerrostaloasunto jne.). Voiko komissio selvittää, mikä on aiheuttanut tällaisen vääristymän eri energiamuotojen välille, ja aikooko se poistaa epäkohdan ehdottamalla, että pienempää arvonlisäveroa nauttivien toimien luetteloon lisätään sopimukset, joilla liitytään alueellisiin lämpöverkkoihin? Frederik Bolkesteinin komission puolesta antama vastaus (22. maaliskuuta 2000) Tällä hetkellä voimassa oleva yhteisön lainsäädäntö ei anna jäsenvaltioille mahdollisuutta alennetun arvonlisäverokannan soveltamiseen lämpöverkkojen jakelusopimuksissa. Nykyiset säännökset ovat itse asiassa neuvostossa käytyjen neuvottelujen tulos, jossa päädyttiin komission alkuperäisen ehdotuksen muuttamiseen(1) antamalla mahdollisuus alennetun arvonlisäverokannan soveltamiseen vain luonnonkaasuun ja sähköön. Ehdotuksessaan verokantojen lähentämisestä komissio määritteli lämmitykseen ja valaistukseen käytettävät energiatuotteet pakolliseen alennettuun arvonlisäverokantaan kelpoisiksi välttäen tällä tavoin vääristymät. Komissio vahvistaa, että tarkastellessaan seuraavan kerran kuudennen neuvoston arvonlisäverodirektiivin (77/388/ETY)(2) liitteen H sisältöä, johon sovelletaan alennettua arvonlisäverokantaa, komissio aikoo tutkia tätä kysymystä voimatta kuitenkaan tässä vaiheessa taata uusista ehdotuksista neuvostossa käytävien keskustelujen lopputulosta. (1) EYVL C 250, 18.9.1987, ehdotus sellaisena kuin se on muutettuna EYVL C 44, 19.2.1992. (2) EYVL L 262, 15.10.1977.
KIRJALLINEN KYSYMYS E-0812/00 esittäjä(t): Michl Ebner (PPE-DE) neuvostolle. Belgian ulkoministerin lausunnot Itävallan hallituksesta.



Virallinen lehti nro 374 E , 28/12/2000 s. 0163 - 0164



KIRJALLINEN KYSYMYS E-0812/00 esittäjä(t): Michl Ebner (PPE-DE) neuvostolle (20. maaliskuuta 2000) Aihe: Belgian ulkoministerin lausunnot Itävallan hallituksesta Belgian ulkoministeri Louis Michel myönsi vihdoin 27. helmikuuta Itävallan hallitusta koskeneiden terävien kannanottojensa olleen typeriä ja perui puheensa. Kansainväliset uutistoimistot kertoivat Michelin todenneen, että hänen belgialaisille matkailijoille Itävallan uuden hallituksen johdosta suuntaamansa kehotus olla matkustamatta Itävaltaan oli ollut tahditon ja melkein mauton. Ne, jotka toivoivat että Belgia olisi muuttanut Itävaltaan kohdistamaansa eristämisstrategiaa, pettyivät kuitenkin katkerasti jo kahden päivän päästä. Belgialaisen viikkolehden Le Journal du Mardi 29. helmikuuta ilmestyneessä numerossa julkaistussa haastattelussa Michel ilmoitti toivovansa, että neljäntoista muun EU:n jäsenvaltion Itävaltaan kohdistamat sanktiot saisivat Itavallan hallituksen kaatumaan. Kysymykseen siitä, mikä hänen Itävaltaan kohdistuvan strategiansa tavoite on, Michel vastasi sanasanaisesti: Haluan kaataa Itävallan nykyisen hallituksen. Haider on epäilemättä uusnatsi, mutta Wolfgang Schüssel on Haiderin kumppani pelkästä henkilökohtaisesta kunnianhimosta. Louis Michelin epäjohdonmukaisista lausunnoista, jotka ovat räikeässä ristiriidassa jäsenvaltioiden keskinäisen vastuullisen ja kumppanuuteen perustuvan kanssakäymisen eurooppalaisen ihanteen kanssa, tulee Euroopan unionin jäsenvaltioiden välisten suhteiden hoitamisen ennakkotapaus. Eurooppa-hanke, jolla pyritään rauhaan ja vakauteen ja joka perustuu vastuulliseen ja luottamukselliseen taloudelliseen, poliittiseen ja sosiaaliseen yhteistyöhön, vaarantuu Louis Michelin antamien tahdittomien lausuntojen vuoksi. Tässä yhteydessä herää kysymys, mitä Euroopan unionin neuvosto aikoo tehdä, pysäyttääkseen sen yhdentymisen vastaisen prosessin, joka unionissa on alkanut sen jälkeen, kun Itävaltaan ryhdyttiin soveltamaan eristämisstrategiaa. Vastaus (25. toukokuuta 2000) Neuvosto ei ole ottanut kantaa asiaan eikä näin ollen voi kommentoida arvoisan parlamentin jäsenen kysymyksessä esitettyjä seikkoja.
KIRJALLINEN KYSYMYS P-1302/00 esittäjä(t): Andrew Duff (ELDR) komissiolle. Neuvoston varapääsihteerin lausunto.



Virallinen lehti nro 374 E , 28/12/2000 s. 0215 - 0216



KIRJALLINEN KYSYMYS P-1302/00 esittäjä(t): Andrew Duff (ELDR) komissiolle (12. huhtikuuta 2000) Aihe: Neuvoston varapääsihteerin lausunto Onko komission puheenjohtaja, toimiessaan samalla Eurooppa-neuvoston jäsenenä, samaa mieltä neuvoston varapääsihteerin Philippe de Boissieun perussopimus-, työjärjestys- ja toimielinasioiden valiokunnalle 3. huhtikuuta esittämästä lausunnosta, jonka mukaan Eurooppa-neuvosto ei lukenut puheenjohtajavaltion päätelmiä eikä myöskään pystynyt selittämään niitä? Onko komission puheenjohtaja Philippe de Boissieun kanssa samaa mieltä siitä, että Eurooppa-neuvosto ei pysty tehokkaasti koordinoimaan neuvoston käsittelemiä yleisiä asioita? Romano Prodin komission puolesta antama vastaus (23. toukokuuta 2000) Ei ole komission politiikan mukaista kommentoida muiden yhteisön toimielinten sisäisiä asioita.
KIRJALLINEN KYSYMYS E-1019/00

esittäjä(t): Lucio Manisco (GUE/NGL) neuvostolle

(6. huhtikuuta 2000)

Aihe: Viisi kidutustapausta ja ihmisoikeusloukkausta Turkissa

Viime viikon aikana eri sanomalehdet, kansalaisjärjestöt ja Kansainvälisen Punaisen Ristin ja YK:n lähteet ovat tuoneet Euroopan parlamentin tietoon vakavan ihmisoikeusloukkauksen. Viisi turkkilaista ammatinharjoittajaa, insinööriä ja yrittäjää Halil Muftuoglu, Emre Nil, Ferhat Terkoglu, Hasan Basri Guner ja Timur Ayan pakotettiin pitkällisen ja julman kidutuksen jälkeen allekirjoittamaan perättömät tunnustukset rikoksista valtiota kohtaan. Uhrien kertoman mukaan ja eri lähteistä kerättyjen todisteiden, joita Turkin lehdissä ei kuitenkaan kerrottu, perusteella kidutukseen sisältyi sähköiskuja kiveksiin, jäätävän kylmiä vesisuihkuja ja hakkaamista pampuilla, jotka oli kääritty pyyhkeisiin mustelmajälkien estämiseksi. Kiduttajat olivat Istanbulin järjestäytyneen rikollisuuden vastaisen osaston palveluksessa. Kyseinen osasto on Turkin valtion rikospoliisin elin. Kaikki viisi kidutettua ovat nyt pidätettynä Bayrampasan vankilassa ja odottavat oikeudenkäyntiä.

1. Pääministeri Ecevit ja koko Turkin hallitus ovat antaneet lausumia, jotka koskevat jo alulle pantuja oikeusjärjestelmän uudistuksia, joiden pitäisi tukea Turkin pääsyä Euroopan unionin jäseneksi. Eikö neuvosto katso, että edellä kuvatun kaltaiset jatkuvat vakavat ihmisoikeusrikkomukset ovat räikeällä tavalla tällaisten lausumien vastaisia?

2. Eikö neuvosto katso, että laajentumisasioista vastaavan komission jäsenen Günter Verheugenin enimmäkseen positiivinen lausunto ihmisoikeusalalla tapahtuneesta edistyksestä Turkissa, jonka hän antoi äskettäisen Istanbulin vierailunsa päätteeksi, on suureksi osaksi perusteeton tai ainakin ennenaikainen?

3. Eikö Turkin hallitukselta olisi välittömästi pyydettävä selvitys edellä mainittujen viiden pidätetyn epäinhimillisestä kohtelusta, ennen kuin aloitetaan neuvottelut Turkin liittymisestä Euroopan unioniin?

Vastaus

(10. heinäkuuta 2000)

Euroopan unioni on ottanut esille ihmisoikeusasiat Turkin hallituksen kanssa viimeksi EU:n ja Turkin assosiaationeuvostossa 11. huhtikuuta 2000, ja aikoo edelleenkin käsitellä niitä. EU on huolissaan ihmisoikeusloukkauksia koskevista tiedoista ja aikoo seurata tiiviisti Turkin ihmisoikeustilannetta ja tarvittaessa ottaa esille yksittäisiä tapauksia Turkin viranomaisten kanssa.

Turkki on aloittanut ihmisoikeuksia koskevan uudistusprosessin. EU panee tyytyväisenä merkille Turkin aikomuksen parantaa ihmisoikeustilannetta sekä tukee ja rohkaisee edelleen Turkin tämänsuuntaisia toimia. EU odottaa mielenkiinnolla, millaista edistystä ihmisoikeusasioissa tapahtuu.

Samalla EU muistuttaa, että Kööpenhaminan poliittisten kriteereiden noudattaminen, johon kuuluu myös ihmisoikeuksien takaaminen, on ennakkoedellytys jäsenyysneuvottelujen aloittamiselle. Tämän vuoksi neuvotteluja ei ole vielä aloitettu Turkin kanssa.
KIRJALLINEN KYSYMYS P-0226/00 esittäjä(t): José Salafranca Sánchez-Neyra (PPE-DE) neuvostolle. Maltillisten toisinajattelijoiden pidättäminen Kuubassa.



Virallinen lehti nro 330 E , 21/11/2000 s. 0107 - 0107



KIRJALLINEN KYSYMYS P-0226/00 esittäjä(t): José Salafranca Sánchez-Neyra (PPE-DE) neuvostolle (28. tammikuuta 2000) Aihe: Maltillisten toisinajattelijoiden pidättäminen Kuubassa Kuubassa pidätettiin äskettäin maltilliset toisinajattelijat Osvaldo Payá Sardiñas ja Héctor Palacios. Pidätyksen jälkeen heidät kuljetettiin tuntemattomaan paikkaan. Kuuban ihmisoikeuksien ja kansallisen sovinnon komitean mukaan viime marraskuun jälkeen on pidätetty noin 300 toisinajattelijaa ja ihmisoikeusaktivistia. Onko neuvosto tietoinen näistä tapahtumista? Mitä mieltä neuvosto on näistä pidätyksistä? Aikooko neuvosto toteuttaa toimia tämän tilanteen vuoksi? Vastaus (2. toukokuuta 2000) Kuten arvoisa parlamentin jäsen tietänee, neuvosto seuraa hyvin tarkasti ihmisoikeustilannetta Kuubassa yleensä ja toisinajattelijoiden tilannetta aivan erityisesti. Neuvostolle tiedotettiin jatkuvasti 25. tammikuuta pidätettyjen Movimiento Cristiano de Liberación -liikkeen jäsenen Osvaldo Paya Sardiñasin ja Partido de Solidaridad Democrática -puolueen perustajajäsenen Héctor Palaciosin tilanteesta, ja neuvosto otti tyytyväisenä vastaan tiedon heidän vapauttamisestaan pidätystä seuranneena päivänä. EU on aina tarvittaessa esittänyt selkeästi kantansa ihmisoikeusasioihin sekä julkilausumina että Kuuban viranomaisia koskevina demarsseina. Lisäksi Havannassa olevat EU:n edustustot työskentelevät yhdessä ihmisoikeusasioissa ja pitävät yllä hyödyllistä vuoropuhelua kuubalaisten toisinajattelijoiden ja muiden kuubalaisen yhteiskunnan ryhmien kanssa. Neuvosto antoi viime maaliskuussa julkilausuman, jossa se pahoitteli sisäisen toisinajattelun ryhmän neljän jäsenen vastaisen oikeudenkäynnin tulosta ja muistutti vetoomuksistaan, että kaikki neljä olisi vapautettava pikaisesti. Neuvoston Kuuban-suhteiden tavoitteet ovat edelleen moniarvoiseen demokratiaan siirtymisen edistäminen sekä ihmisoikeuksien ja perusvapauksien kunnioittaminen ja kestävä taloudellinen elpyminen sekä Kuuban kansan elintason nostaminen 2. joulukuuta 1996 Kuubasta määritellyn yhteisen kannan mukaisesti. EU katsoo, että tuloksiin tähtäävä vuoropuhelu ja humanitaarinen apu ovat parhaat keinot tavoitteen saavuttamiseksi. Neuvosto päätteli yhteisen kannan kuudennen arvioinnin yhteydessä viime marraskuussa, että Kuuban tilanteessa ei ollut tapahtunut sellaista kehitystä, jolla voitaisiin perustella EU:n lähestymistavan muuttaminen. Neuvosto ottaa yhä nämä asiat ja muut ihmisoikeuksiin liittyvät asiat esille Kuuban viranomaisten kanssa aina, kun siihen on tilaisuus.
KIRJALLINEN KYSYMYS E-0678/00 esittäjä(t): Avril Doyle (PPE-DE) komissiolle. EU:n jäsenvaltioiden sydäntautiluvuissa esiintyvät erot ja ennalta ehkäisevien lisätoimenpiteiden tarve.



Virallinen lehti nro 330 E , 21/11/2000 s. 0204 - 0204



KIRJALLINEN KYSYMYS E-0678/00 esittäjä(t): Avril Doyle (PPE-DE) komissiolle (9. maaliskuuta 2000) Aihe: EU:n jäsenvaltioiden sydäntautiluvuissa esiintyvät erot ja ennalta ehkäisevien lisätoimenpiteiden tarve Ottaen huomioon Euroopan yhteisön perustamissopimuksen 152 artiklan ja EU:n jäsenvaltioiden sydäntautiluvuissa esiintyvät erot (Irlannin luvut ovat lähes viisinkertaiset Ranskaan verrattuna) sekä sen, että irlantilaisnaiset vastaavat joka toisesta kuolemaan johtaneesta sydänkohtaustapauksesta Irlannissa ja että monissa tapauksissa sydäntaudit ovat helposti estettävissä, voiko komissio kommentoida näitä eroja ja kertoa pääpiirteittäin, miten se aikoo mahdollisesti torjua sydäntauteja entistä tehokkaammin unionissa (ja erityisesti Irlannin kaltaisissa maissa) varmistaakseen, että näin suuret kuolinluvut saadaan laskemaan? David Byrnen komission puolesta antama vastaus (14. huhtikuuta 2000) Komissio on tietoinen arvoisan parlamentin jäsenen mainitsemasta ongelmasta. Tästä asiasta keskustellaan parhaillaan eurooppalaisen Terve sydän -aloitteen yhteydessä. Kyseessä on yhteisönlaajuinen hanke, jolla pyritään tiedottamaan kaikissa jäsenvaltioissa päättäjille, terveysalan ammattilaisille ja pitkällä aikavälillä koko väestölle sydän- ja verisuonitautien torjunnan tärkeydestä ja siitä, miten ehkäisytoimissa voidaan onnistua. Hankkeessa on määrä antaa ohjeita sydän- ja verisuonitautien torjunnasta ja siitä, mitä toimia ja toimintalinjoja tältä osin olisi kehiteltävä ja toteutettava pyrittäessä terveempään Eurooppaan. Uusi kansanterveysstrategia ja -toimintaohjelma tarjoaa vankan perustan sydän- ja verisuonitautien torjuntaan yhteisössä tähtääville jatkuville toimille.
KIRJALLINEN KYSYMYS E-0868/00 esittäjä(t): Michl Ebner (PPE-DE) komissiolle. Brysseliläisten taksinkuljettajien harjoittama itävaltalaisten matkustajien boikotointi.



Virallinen lehti nro 374 E , 28/12/2000 s. 0174 - 0175



KIRJALLINEN KYSYMYS E-0868/00 esittäjä(t): Michl Ebner (PPE-DE) komissiolle (22. maaliskuuta 2000) Aihe: Brysseliläisten taksinkuljettajien harjoittama itävaltalaisten matkustajien boikotointi Union des Taxis de Bruxelles -niminen taksinkuljettajien liitto on ilmoittanut, että se ei keskiviikosta 8. maaliskuuta 2000 lähtien enää kuljeta itävaltalaisia matkustajia. Boikotti koskee ennen kaikkea Itävallan suurlähetystön, EU-edustuston ja osavaltioiden toimistojen henkilöstöä ja asiakkaita. Syyksi mainitaan se, että suurin osa taksinkuljettajista on siirtolaisia. Tämä toimintatapa on kaikkien niiden periaatteiden vastainen, joiden mukaan kaikkia ihmisiä on kohdeltava suvaitsevaisesti ja tasavertaisesti, rodusta, kansallisuudesta, sukupuolesta tai uskonnollisesta vakaumuksesta riippumatta. Itävallan oikeuksia loukataan ilmiselvästi, kun sen kansalaisilta evätään tuotteiden tai palvelujen saanti. Komissiota pyydetään asian kiireellisyyden takia ilmoittamaan, mihin toimiin se aikoo ryhtyä tämän EU:n säädösten vastaisen Itävallan kansalaisten ja siten myös unionin kansalaisten syrjinnän. Frederik Bolkesteinin komission puolesta antama vastaus (15. toukokuuta 2000) Palvelujen tarjoamisen vapauden perusperiaate tukeutuu syrjimättömyyteen kansalaisuuden perusteella ja sitoo jäsenvaltioiden kansallisia viranomaisia sekä elimiä, jotka sääntelevät kollektiivisesti jotakin ammattialaa. Komission saamien tietojen mukaan arvoisan parlamentin jäsenen kuvaama tilanne on syntynyt yhden taloudellisen toimijan omasta aloitteesta, eikä sen syynä ole Belgian viranomaisten antama ohje taksinkuljettajien toiminnasta. Tällaisessa tapauksessa komissiolla ei ole oikeudellisia keinoja, joiden avulla se voisi ryhtyä toimenpiteisiin kuvattujen syrjivien toimien lopettamiseksi. Tällainen yksityinen käyttäytyminen, joka syrjii asiakkaita kansalaisuuden perusteella, kuuluu kansalliseen tuomiovaltaan. Uhrit voivat vastustaa tällaista toimintaa joko jättämällä haasteen (asianomistajana oikeusistuimeen Brysselissä) tai nostamalla siviilikanteen korvauksen saamiseksi henkisestä vahingosta.
KIRJALLINEN KYSYMYS P-0100/00 esittäjä(t): Theresa Zabell (PPE-DE) komissiolle. Urheilijoiden sosiaaliturva.



Virallinen lehti nro 046 E , 13/02/2001 s. 0004 - 0004



KIRJALLINEN KYSYMYS P-0100/00 esittäjä(t): Theresa Zabell (PPE-DE) komissiolle (18. tammikuuta 2000) Aihe: Urheilijoiden sosiaaliturva Voiko komissio ilmoittaa Euroopan parlamentille, mitä sosiaaliturvajärjestelmiä Euroopan unionin jäsenvaltioissa on sellaisille urheilijoille, joita ei pidetä ammattilaisina mutta jotka kuitenkin harjoittavat olympialajeja ja/tai lajeja, joissa kilpailu on kovaa? 1. Millainen suoja urheilijoilla on urheilun harjoittamisen aikana ja sen jälkeen? 2. Millaiset ovat tilapäistä ja pysyvää invaliditeettia koskevat oikeudet? 3. Mitä eurooppalaisia normeja alalla on? Anna Diamantopouloun komission puolesta antama vastaus (7. helmikuuta 2000) Koska on kyse amatööriurheilijoista, heihin sovelletaan samaa lainsäädäntöä kuin palkattuihin työntekijöihin ja itsenäisiin ammatinharjoittajiin, ja heidän maksunsa suoritetaan kansallisiin sosiaaliturvajärjestelmiin sen jäsenvaltion lainsäädännön mukaisesti, jossa heidät on vakuutettu. Arvoisan parlamentin jäsenen kannattaa saadakseen tietoa jäsenvaltioiden sosiaalisen suojelun järjestelmistä tutustua komission MISSOC-järjestelmän (Mutual information system on social protection in the European Union, Euroopan unionin sosiaalista suojelua koskeva keskinäinen tietojärjestelmä) raporttiin, joka on Europa-palvelimella seuraavassa osoitteessa: http://europa.eu.int/comm/dg05/soc-prot/missoc98 Jos amatööriurheilijat siirtyvät jäsenvaltioiden alueella maasta toiseen, heidän oikeuksiaan koordinoidaan asetuksella (ETY) N:o 1408/71, jota on muutettu sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun neuvoston asetuksen (ETY) N:o 574/72 muuttamisesta ja saattamisesta ajan tasalle 2. joulukuuta 1996 annetulla neuvoston asetuksella (EY) N:o 118/97(1). Kyseinen asetus kattaa muun muassa työkyvyttömyysriskin. (1) EYVL L 28, 30.1.1997.
KIRJALLINEN KYSYMYS P-0675/00 esittäjä(t): José Pomés Ruiz (PPE-DE) komissiolle. Euroopan yhteisön humanitaarisen avun toimiston pitkä aika ilman johtajaa.



Virallinen lehti nro 330 E , 21/11/2000 s. 0202 - 0203



KIRJALLINEN KYSYMYS P-0675/00 esittäjä(t): José Pomés Ruiz (PPE-DE) komissiolle (29. helmikuuta 2000) Aihe: Euroopan yhteisön humanitaarisen avun toimiston pitkä aika ilman johtajaa Sen jälkeen kun kävi selväksi, että Alberto Navarro nimitettiin Javier Solanan kabinettiin oli nähtävissä, että humanitaarisen avun toimistoon piti nimittää uusi johtaja. Miksi uudelta komission jäsen Nielsonilta on kestänyt näin kauan ehdottaa nimitystä? Miksi nimetyn ehdokkaan on annettu viivyttää virkaan astumistaan näin pitkään? Poul Nielsonin komission puolesta antama vastaus (21. maaliskuuta 2000) Alberto Navarro, Euroopan yhteisön humanitaarisen avun toimiston (ECHO) entinen johtaja, kutsuttiin Javier Solanan kabinetin päälliköksi 1. lokakuuta 1999 lähtien. Hallinnollisten menettelyjen seurauksena Sabato Della Monica nimitettiin ECHON:n vt. johtajaksi 1. lokakuuta 1999 lähtien toimen pysyvään täyttämiseen asti. ECHON:n johtajan toimi pantiin hakuun 10. marraskuuta 1999 kehitysyhteistyöstä ja humanitaarisesta avusta vastaavan komission jäsenen kabinetin suostumuksella. Hakuaika päättyi 24. marraskuuta 1999. Nimitysasioista vastaava neuvoa-antava komitea kokoontui 16. joulukuuta 1999 laatimaan ehdolla olevien henkilöiden luettelon. Perusteellisten keskustelujen jälkeen kyseinen komitea antoi lausuntonsa 20. tammikuuta 2000. Komissio päätti sen jälkeen nimetä avoimeen tehtävään Costanza Adinolfin (Pöytäkirja (2000)1466, 15. helmikuuta 2000). Costanza Adinolfi ottaa vastaan toimen ECHO:n johtajana 15. maaliskuuta 2000.